Fikk 14.000 ved en feil - må betale 20.000 tilbake

Ved en feil betalte NAV ut nær 14.000 kroner til den sykmeldte Stavanger-mannen (22). Han vil sende pengene tilbake. Men det er ikke nok for Nav. Etaten vil også ha skatt for tabbe-utbetalingen.

Publisert: Publisert: 12. januar 2014

- Først måtte jeg le. Men så ble jeg irritert. Nav har framvist en veldig arrogant holdning, sier Jostein Sivertsen, som har tatt en god porsjon telefoner for sin sykmeldte sønn den siste uka. Foto: Fredrik Refvem

Denne artikkelen er over seks år gammel

Det betyr at 22-åringen må betale Nav drøyt 20.000 kroner tilbake, rundt 6000 kroner mer enn han ved en feil fra Nav fikk innbetalt på sin konto.

— Først måtte jeg le. Men så ble jeg irritert. Nav har framvist en veldig arrogant holdning. Og vi er sikkert ikke de eneste som blir behandlet slik. Skal folk virkelig måtte låne penger, for å betale for Navs rot og feil?

Det er Jostein Sivertsen fra Tasta i Stavanger som stiller spørsmålet. Han uttaler seg på vegne av sin sykmeldte sønn. De syntes det ble feil å bare betale for den offentlige etatens tabbe. Den siste uka har Sivertsen derfor forsøkt å komme fram til en løsning med Nav.

Feil person, feil konto

Fredag 1. november dumpet 13.695 kroner inn på sønnens konto. Han sjekket med banken, og fant ut at pengene kom fra Nav Eiganes og Tasta. Han ringte deretter sin arbeidsgiver. De fant ut at pengene var sykepenger bedriften skulle ha. Nav erkjente feilen. Sønnen ble enig med bedriften om å føre de 13.695 kronene til bedriften, dit de egentlig skulle.

I et brev fra Nav 2. januar i år fikk de den overraskende beskjeden.

— Tilbakebetalingen til bedriften var ikke godt nok for Nav. De skulle ha pengene direkte fra min sønn. Dermed måtte bedriften tilbakeføre pengene til sønnen min igjen, så han kunne føre de tilbake til Nav, som vel igjen skulle overføre de til bedriften, forteller Jostein Sivertsen.

Men brevet inneholdt flere overraskelser; Det var ikke tilstrekkelig at sønnen betalte Nav tilbake de nær 14.000 kronene. Han måtte i tillegg betale skatt for feilutbetalingen. Nav krevde at han overførte bruttobeløpet på 20.070 kroner.

Brevet fra 2. januar i år der Nav skriver at Jostein Sivertsen sønn må betale tilbake 20.070 etter å ha fått innbetalt feil 13.695. Foto: Fredrik Refvem

— Bare sånn de gjør det

— Da ringte jeg og spurte hvorfor. Jo, forklaringen var at Nav hadde måttet skatte av sykepengene de hadde gitt min sønn, sa de. Jeg forstår at Nav må betale skatt. Men jeg sa vi fant det urimelig at når de hadde satt inn 14.000 ved en feil, så skulle de også ha 6000 ekstra av sønnen min. Men det var bare sånn de gjorde det, sa de. De skjønte det kunne ramme folk på en urettferdig måte. Men sånn var reglene.

Sivertsen har forstått at sønnen nok vil få pengene tilbake ved neste skatteoppgjør, men at han selv må passe på dette. Han jobber selv i en servicebedrift, og sier de "aldri kunne ha holdt på sånn som dette overfor kundene". Han syntes det var for gale.

Ikke betalt skatten ennå

— Må virkelig sønnen min låne penger for å betale tilbake til dere? spurte han.

Han ringte Skatt Vest.

— De sa de ikke hadde noe med saken å gjøre ennå, og ba meg prøve hos Kemneren. Jeg ringte Kemneren, som sa de ennå ikke hadde fått pengene fra Nav. Jeg fikk forklart at skattepengene ligger på en egen konto hos Nav, og overføres til Kemneren annenhver måned.

Aha, tenkte Sivertsen. Da må det være mulig for Nav å trekke tilbake de drøyt 6000 kronene som ligger på Navs egen konto, og ennå ikke er utbetalt til Kemneren? Og vips kan saken være løst.

Han ringte Nav.

Ikke så enkelt

— Jeg forklarte hvordan problemet kunne fikses enkelt. Men nei, det var ikke så mye de kunne gjøre. For hun ene av de to som hadde signert brevet til min sønn, hadde fri. Og den andre hadde ikke noe med saken å gjøre, ble jeg forklart. Det syns jeg var rart. Man skriver vel ikke under et brev hvis man ikke har noe med saken å gjøre? spør Sivertsen, der han står med fem tettskrevne sider med Navs avslag, sønnens rettigheter, retningslinjer om klagerettigheter, Folketrygdloven og regler for Navs plikt til å hjelpe. Alt sendt sønnen av Nav. Brevet har en tone som antyder at det er sønnen som har gjort noe galt.

— Hva gjorde du da?

— Da ringte jeg Aftenbladet, sier Sivertsen.

Mandag sender han en formell klage i saken. Men han håper Aftenbladets omtale vil føre til at Nav rydder raskt opp.

Forstår frustrasjonen

Direktør Cato Lindbäck ved Nav Innkreving skjønner at kravet kan oppleves urettferdig.

— Vi ser at dette i noen tilfeller medfører ulempe for den det gjelder, ved at det kan ta lang tid før en får tilbakebetalt eventuelt for mye innbetalt skatt, sier Lindbäck.

Han er klar på hva som er gjeldende regelverk:Hovedregelen er at det skal fattes vedtak om tilbakekreving av brutto feilutbetalt beløp.

— Det er komplisert å forklare hele begrunnelsen for denne hovedregelen. Men kort fortalt er det av ligningsmessige årsaker, sier Nav-direktøren.

Kan gjøres unntak

Dette regelverket ble gjennomgått og oppdatert av Nav sammen med Skatteetaten i 2013.

Han sier at det kan gjøres unntak fra hovedregelen og fattes vedtak om tilbakekreving av netto feilutbetalt beløp (uten skattetrekket) i særlige tilfeller.

— Dette vil typisk være når feilutbetalingen og tilbakebetalingen skjer samme år, sier Lindbäck.

Han oppfordrer familien til å ta kontakt med Nav Innkreving, for å gjøre en konkret vurdering av hva som kan gjøres i saken.

SISTE: Lørdag fikk Jostein Sivertsens sønn brev i posten fra nettopp Nav Innkreving.

— Der står det at han har frist til 20. januar med å betale de 20.000 kronene. Det er sjelden kost med så kort betalingsfrist. Så det er hvertfall noe de jobber fort med i Nav. Det skal de ha, sier Jostein Sivertsen til Aftenbladet lørdag ettermiddag.

LES MER RELATERT TIL NAV:

Publisert: Publisert: 12. januar 2014 11:47